Vrou tronk toe vir miljoene se bedrogFoto bloot ter illustrasie. (Argieffoto: pixabay) ŉ 44-jarige vrou is vandeesweek 15 jaar direkte tronkstraf opgelê vir talle aanklagte van bedrog wat sy oor jare by die belastingkonsultasiefirmas waar sy gewerk het, gepleeg het. Linda Labuschagne het Dinsdag in die Gqeberha‑ gespesialiseerde handelsmisdaadhof in die Oos-Kaap verskyn waar die vonnis opgelê is. Kapt. Yolisa Mgolodela, woordvoerder van die Valke, sê Labuschagne was tussen 2017 en 2020 as ŉ boekhouer by onderskeidelik die BVSA Belastingkonsultasiefirma en DP Wealth Belastingkonsultasiefirma werksaam. Dit is by dié firmas waar sy meer as R2,4 miljoen van kliënte se geld gebuit het. Sy het gedurende hierdie tyd bedrog van meer as R1,7 miljoen by BVSA gepleeg en meer as R680 000 by DP Wealth. Labuschagne het daarin geslaag om dié bedrae in die hande te kry deur aan kliënte van albei maatskappye bankrekeninge te verskaf wat voorgee om dié van die Suid-Afrikaanse Inkomstediens (SAID) te wees. Dit was egter haar persoonlike bankbesonderhede. “Die belastingkonsultasiefirma het klagtes van hul kliënte ontvang vir onbetaalde belastingopgawes en albei firmas het besluit om die klagtes by die Valke in te dien,” sê Mgolodela. “Die Valke se ondersoek het eindelik tot die inhegtenisneming van Labuschagne in Julie verlede jaar gelei.” Labuschagne is egter kort daarna op borgtog van R10 000 vrygelaat met die voorwaarde om haar beweerde bedrieglike optrede te staak. Sy is in April vanjaar skuldig bevind op die aanklagte van bedrog teen haar. Sy het egter in hierdie tyd nie by die borgtogvoorwaardes gehou nie en het voortgegaan met verdere bedrieglike aktiwiteite. Labuschagne is weer in Augustus vanjaar in hegtenis geneem en sal op 26 September weer in die hof verskyn op bykomende aanklagte van bedrog. Intussen het genl.maj. Obed Ngwenya, provinsiale hoof van die Valke, die swaar straf wat reeds opgelê is, verwelkom en sy trots oor die span uitgespreek “wat hul ondersoekvaardighede optimaal benut het deur al die bewyse van Labuschagne se bedrieglike optrede na die hof toe te bring. “Hierdie vonnis sal dien as ŉ afskrikmiddel vir ander oortreders.”